b"\n_START_ARTICLE_\nRobatori\n_START_PARAGRAPH_\nEl robatori \xc3\xa9s un delicte contra el patrimoni, consistent en l'apropiaci\xc3\xb3 de b\xc3\xa9ns aliens, amb intenci\xc3\xb3 de lucrar-se'n, emprant-hi per a aix\xc3\xb2 for\xc3\xa7a en les coses o b\xc3\xa9 viol\xc3\xa8ncia o intimidaci\xc3\xb3 a la persona. S\xc3\xb3n precisament aquestes dues modalitats d'execuci\xc3\xb3 de la conducta les que la difer\xc3\xa8ncia del furt, que exigeix \xc3\xbanicament l'acte d'apropiaci\xc3\xb3._NEWLINE_La major perillositat del robatori, per l'\xc3\xbas d'aquesta for\xc3\xa7a o intimidaci\xc3\xb3, justifiquen que la pena sigui superior a la que s'estableix pel furt._NEWLINE_Dins del robatori hi ha dues modalitats diferents, una que es distingeix per l'\xc3\xbas de la for\xc3\xa7a en les coses i l'altra per la viol\xc3\xa8ncia o intimidaci\xc3\xb3 a les persones. El primer \xc3\xa9s aquell en qu\xc3\xa8 s'empra una for\xc3\xa7a, una viol\xc3\xa8ncia per a accedir al lloc on es troba la cosa. A vegades, tamb\xc3\xa9 es defineixen com a robatori aquelles accions en les quals, tot i no mitjan\xc3\xa7ar for\xc3\xa7a o intimidaci\xc3\xb3, existeix algun altre element que el distingeix del simple furt. Per exemple, \xc3\xa9s possible definir com a robatori aquell que es produeix mitjan\xc3\xa7ant l'\xc3\xbas d'una clau falsa. Aquesta aplicaci\xc3\xb3 es fa per la similitud entre l'\xc3\xbas d'una clau falsa amb la for\xc3\xa7a que es pot fer servir per a trencar aquesta barrera (la porta) que protegeix del robatori._NEWLINE_El robatori amb viol\xc3\xa8ncia o intimidaci\xc3\xb3 a les persones \xc3\xa9s aquell caracteritzat perqu\xc3\xa8 s'exerceix una for\xc3\xa7a vis f\xc3\xadsica o una intimidaci\xc3\xb3 vis compulsiva per a v\xc3\xa8ncer la resist\xc3\xa8ncia de l'amo o posse\xc3\xafdor de les coses a la seva entrega."